Yhä useampi suomalainen kokee joutuneensa loukkaavan koskettelun, kourimisen tai puristelun kohteeksi. Poliisiylijohtaja Seppo Kolehmainen sanoo, että poliisin pitää näkyä kesällä kaupunginosissa ja tapahtumissa, joissa riski joutua ahdistelluksi arvioidaan suureksi.

Seksuaalinen ahdistelu Yksi seksuaalirikosten tekotapa.

Koskettelua, joka loukkaa seksuaalista itsemääräämisoikeutta.

Voi olla esimerkiksi taputtelua, puristelua, kourimista tai suutelemista ilman lupaa.

Määrättiin rangaistavaksi teoksi 1.9.2014 alkaen.

Tekijää rangaistaan vain, jos uhri sitä vaatii.

Alaikäisiin kohdistuvat seksuaaliset ahdistelut ovat aina yleisen syytteen alaisia.

Yhä useampi suomalainen kokee joutuneensa seksuaalisen ahdistelun kohteeksi. Poliisille tehtyjen ilmoitusten määrä on lisääntynyt viime syksystä lähtien tuntuvasti. Keväällä niiden määrässä on tapahtunut laskua, mutta ilmoituksia on yhä tehty kymmeniä kuukaudessa.

Seksuaalinen ahdistelu tuli rangaistavaksi teoksi syyskuussa 2014. Sen jälkeen ilmoituksia on tehty yli 500. Ensimmäisen vuoden aikana poliisille ilmoitettiin ahdistelusta keskimäärin vajaat kaksikymmentä kertaa kuukaudessa. Viime lokakuusta lähtien ilmoitusten määrä nousi joinakin kuukausina jopa yli viidenkymmenen.

Loukkaavasta koskettelusta tehtyjen ilmoitusten määrä on kevään aikana laskenut, mutta niitä on tehty kevätkuukausinakin useita kymmeniä.

Kuluvan vuoden neljän ensimmäisen kuukauden aikana poliisille on kertynyt ilmoituksia ahdistelusta jo lähes 170. Määrä on kolminkertainen viime vuoden vastaavaan ajankohtaan verrattuna.

Suomalaisia ja ulkomaalaisia epäiltyjä yhtä paljon

Julkisuudessa käyty keskustelu on voinut vaikuttaa ilmoitusten määrään.

– Sitä en tarkalleen osaa sanoa. Toivon mukaan tämän ilmiön tuominen avoimemmaksi ja avoimeksi, että siinä ei ole mitään salattavaa, tuo rohkeutta tehdä rikosilmoitus aina, kun on edellytykset, sanoo poliisiylijohtaja Seppo Kolehmainen.

Turvapaikanhakijoihin kohdistuneet epäilyt eivät Kolehmaisen mukaan yksin selitä kasvaneita ilmoitusmääriä.

– Ei yksin turvapaikanhakijoiden tekemät, heitäkin joukossa on. Mutta tilastojen mukaan seksuaalisesta ahdistelusta noin puolet on kantasuomalaisten tekemiä ja noin puolet ulkomaalaistaustaisten tekemiä. Siinä luvussa ei ole eritelty erikseen turvapaikanhakijoita, vaan kaikki on yhdessä kokonaisuudessa.

Ulkomaalaisten osuus on kasvanut, sillä viime vuonna tammi-huhtikuussa ulkomaalainen oli epäiltynä joka neljännessä ahdistelutapauksessa, kun tekijä oli tiedossa. Tänä vuonna ulkomaalaisia epäiltyjä on ollut alkuvuodesta yhtä paljon kuin suomalaisia.

Poliisiylijohtaja Seppo Kolehmainen Yle

Poliisin pitää näkyä

Poliisiylijohtaja Seppo Kolehmainen toivoo, että tieto ahdistelun laittomuudesta ja poliisin aktiivinen puuttuminen näkyvät kesällä.

– Henkilökohtaisesti toivon, että teot eivät lisäänny, ja että tämä poliisin ennaltaehkäisevä työ tähän mennessä ja ilmiöstä puhuminen ja sen julkiseksi saattaminen aiheuttaisi sen, että tekoja ei tapahdu.

Kolehmaisen mielestä poliisin tulisi mahdollisuuksien mukaan näkyä erityisesti sellaisissa paikoissa, joissa riski joutua seksuaalisen ahdistelun kohteeksi on suuri.

– Suuret yleisötilaisuudet, tietyt kaupunginosat, tämän tyyppiset kuuluvat siihen analyysin piiriin, minne partiointia ja poliisitoimintaa on suunnattava.

– Merkitystä on myöskin sillä, että käydään keskustelemassa ja annetaan tietoa esimerkiksi turvapaikanhakijoille, että mitkä ovat pelisäännöt Suomessa. Näyttää siltä, että tässä on onnistuttu.